VENDIM
Nr. 125, datë 24.6.2025

MBI ZGJATJEN E VENDIMMARRJES SË BORDIT TË ERE-s, LIDHUR ME SHQYRTIMIN E KËRKESËS SË SHOQËRISË “SPV BLUE 2” SHPK, PËR LICENCIM NË VEPRIMTARINË E TREGTIMIT TË ENERGJISË ELEKTRIKE 

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 67, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 24.6.2025, mbasi shqyrtoi relacionin me nr. 1497/10 prot., datë 16.6.2025, të Drejtorisë së Licencimit dhe Autorizimeve “Mbi kërkesën e shoqërisë ‘SPV Blue 2’ sh.p.k. për licencim në veprimtarinë e tregtimit të energjisë elektrike”,
konstatoi se: 
Për qëllime të shqyrtimit të këtij aplikimi janë ndjekur procedurat dhe është analizuar dokumentacioni si vijon:
1. Paraqitja e kërkesës për licencim 
- Shoqëria “SPV Blue 2” sh.p.k. paraqiti, më 10.4.2025, kërkesën për licencim në aktivitetin e tregtimit të energjisë elektrike.
2. Fillimi i procedurës së licencimit 
- Bordi i ERE-s, me vendimin nr. 84, datë 24.4.2025, vendosi të fillojë procedurën për licencimin e shoqërisë në këtë veprimtari.
- Në datat 25.4.2025 dhe 26.4.2025, ERE publikoi njoftimin për fillimin e procedurës në median e shkruar dhe në faqen zyrtare të internetit dhe deri më datë 5.5.2025, datë kur përfundoi afati për paraqitjen e komenteve apo objeksioneve nga të tretët, nuk rezultoi të ketë pasur të tilla. 
3. Dorëzimi i dokumentacionit dhe kërkesës për shtyrje të afateve 
- Më datë 5.5.2025, shoqëria “SPV Blue 2” sh.p.k. dorëzoi pranë ERE-s, përmes email-eve të protokolluara dhe në formë fizike, dokumentacion plotësues lidhur me aplikimin për licencim.
- Pas shqyrtimit të dokumentacionit të dorëzuar në ERE dhe korrespondencës me shoqërinë, kjo e fundit, më datë 19.0.2025, ndër të tjera, kërkoi disa ditë shtesë për dorëzimin e dokumentacionit të mbështetjes financiare, me argumentin se ishte në proces sigurimi të tij.
4. Zgjatja e vendimmarrjes së Bordit
- Në vijim të kërkesës së shoqërisë “SPV Blue 2” sh.p.k., e paraqitur me email-in e datës 15.5.2025 dhe protokolluar në ERE me nr. 1497/6 prot., datë 19.5.2025, për shtyrje të afatit të dorëzimit të dokumentacionit të mbështetjes financiare, me vendimin nr. 105, datë 23.5.2025, Bordi i ERE-s vendosi të zgjasë me deri në 30 (tridhjetë) ditë afatin e vendimmarrjes për shqyrtimin e kërkesës për licencim.
- Në vijim të njoftimit të këtij vendimi, përmes shkresës nr. 1497/9 prot., datë 3.6.2025, rezulton se shoqëria ka dorëzuar në ERE dokumentacion plotësues të aplikimit, përmes shkresës së protokolluar me nr. 1497/8 prot., datë 8.6.2025, nga shqyrtimi i të cilit mbetet ende për t’u sqaruar çështja e strukturës organizative të kompanisë dhe mbështetja financiare.
5. Shtyrja e afatit të vendimmarrjes
[bookmark: _GoBack]- Referuar nenit 67, të ligjit nr. 44/2015, “Kodi i Procedurave Administrative të Republikës së Shqipërisë”, Bordi i ERE-s vlerëson zgjatjen me 30 (tridhjetë) ditë të afatit të vendimmarrjes, në lidhje me kërkesën e shoqërisë “SPV Blue 2” sh.p.k. për licencimin në veprimtarinë e tregtimit të energjisë elektrike. Brenda 20 (njëzet) ditëve, shoqëria duhet të përditësojë informacionin/dokumentacionin në lidhje me strukturën organizative dhe mbështetjen financiare.

Për gjithë sa më sipër, Bordi i ERE-s

VENDOSI:

1. Të zgjasë deri në 30 (tridhjetë) ditë afatin e vendimmarrjes së Bordit të ERE-s për kërkesën e shoqërisë “SPV Blue 2” sh.p.k. për licencim në veprimtarinë e tregtimit të energjisë elektrike.
2. Brenda 20 (njëzet) ditëve shoqëria duhet të përditësojë në ERE informacionin/dokumentacionin e munguar.
3. Drejtoria e Licencimit dhe Autorizimeve, të njoftojë shoqërinë “SPV Blue 2” sh.p.k për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.
KRYETAR
 Petrit Ahmeti

